Huisrowers brand man met strykysterDrie verdagtes is kort ná ‘n huisroof in Ermelo vasgetrek. (Foto: Saps) ŉ Man en kind is gisteroggend op pad skool toe by die hek van hul huis in Ermelo deur drie gewapende rowers voorgekeer. Die man is in sy huis gemartel voor die rowers met ŉ aantal kosbaarhede op die vlug geslaan het. Samewerking tussen ŉ plaaslike sekerheidsmaatskappy en die polisie, het egter verseker dat die verdagtes vinnig vasgetrek is. “Die man was op pad om die kind skool toe te vat, toe drie gewapende mans uit die niet verskyn en hulle met ŉ vuurwapen gedreig het. Die man, kind en drie ander mense is toe die huis ingedwing waar hulle met vuurwapens aangehou is,” het brig. Selvy Mohlala, polisiewoordvoerder van Mpumalanga, gesê. “Luidens berigte is die man na die agterkant van die huis gedwing, waar die rowers kontant geëis het. Terwyl van die mans die huis deursoek het, is die slagoffer met ŉ warm strykyster gemartel.” Die verdagtes is later vort met kontant, skootrekenaars en juwele. Mohlala sê polisie in Ermelo en Springs, sowel as lede van ŉ private sekerheidsmaatskappy het saamgewerk en die verdagtes kort daarna in Etwatwa, Gauteng, vasgetrek. “Die polisie het ŉ aantal vuurwapens in hul besit gevind, waarvan twee aan die polisie behoort. Die vuurwapens is by Ivory Park in Gauteng gesteel.” Die verdagtes sal van verskeie misdade aangekla word, onder meer huisroof en die besit van vermoedelik gesteelde goedere.